Broj: 711-I-1042-M-47/21-02-11

Zagreb, 2. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Uga Musizze, zamjenika gradonačelnika Grada Poreča-Parenzo**,na 129. sjednici, održanoj dana 2. lipnja 2021.g. daje sljedeće:

**MIŠLJENJE**

**Na temelju članka 14. stavka 5. ZSSI-a dužnosnik Ugo Musizza, zamjenik gradonačelnika Grada Poreča-Parenzo, može istovremeno uz obnašanje navedene dužnosti biti predsjednik udruge Zajednica Talijana Poreč, pod uvjetom da već nije član upravnog ili nadzornog tijela u druge dvije neprofitne udruge ili zaklade.** **Za obavljanje navedene funkcije dužnosnik nema pravo na naknadu ili primanje dara u toj ulozi, osim prava na naknadu putnih i drugih opravdanih troškova.**

Obrazloženje

 Zahtjev za davanjem mišljenja Povjerenstva podnio je dužnosnik Ugo Musizza, zamjenik gradonačelnika Grada Poreča-Parenzo. U knjigama ulazne pošte zahtjev je zaprimljen pod poslovnim brojem 711-U-1939-M-47/21-01-2 dana 28. svibnja 2021.g., povodom kojeg se vodi predmet broj M-47/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Ugo Musizza obnaša dužnost zamjenika gradonačelnika Grada Poreča-Parenzo od 21. svibnja 2021.g. Stoga je i Ugo Musizza, povodom obnašanja navedene dužnosti, obvezan postupati sukladno odredbama ZSSI-a.

 Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi kako je izabran na dužnost zamjenika gradonačelnika Grada Poreča-Parenzo iz reda pripadnika talijanske nacionalne manjine. Ujedno je i predsjednik Zajednice Talijana Poreč, koja se tretira kao udruga građana. Iz tog razloga traži mišljenje Povjerenstva može li zadržati navedenu funkciju.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 16. stavkom 1. Zakona o udrugama („Narodne novine“ broj 74/14, 70/17, 98/19) propisano je da članovi upravljaju udrugom neposredno ili putem svojih izabranih predstavnika u tijelima udruge na način propisan statutom. Sukladno stavku 3. i 4. istog članka skupština udruge najviše je tijelo udruge, a statutom udruge, osim skupštine, mogu se utvrditi upravna (izvršna), nadzorna i druga tijela udruge.

Uvidom u podatke iz Registra udruga, objavljene na internetskim stranicama Ministarstva uprave, Povjerenstvo je utvrdilo da je udruga ZAJEDNICA TALIJANA - POREČ upisana u Registar udruga od 14. siječnja 1998.g. pod registarskim brojem 18000082, s adresom sjedišta Trg slobode 6, Poreč-Parenzo. Kao osoba ovlaštena za zastupanje upisan je Ugo Musizza, predsjednik.

Statutom udruge Zajednica Talijana Poreč propisano je da je Zajednica Talijana Poreč -Comunita degli ltaliani Parenzo (dalje: ZT) slobodna, izvanstranačka, demokratska i pluralistička organizacija pripadnika talijanske nacionalne zajednice koji imaju prebivalište na području Grada Poreča, ostalih općina na Poreštini i u Istarskoj županiji koji se slobodno udružuju i koja obavlja svoje aktivnosti radi ostvarenja ciljeva određenih ovim Statutom. Organi navedene Udruge, sukladno članku 24. Statuta su: Skupština, Predsjednik, Izvršni Odbor, Predsjednik Izvršnog odbora, Odbor garanata odnosno Nadzorni odbor i Likvidator. Predsjednik Zajednice Talijana je njezin zakonski zastupnik. On odgovara za zakonitost rada, provodi odluke Skupštine u skladu s ovlaštenim utvrđenim Statutom, potpisuje sve akte Skupštine, podnosi Skupštini prijedlog godišnjeg financijskog izvješća, sklapa ugovore i poduzima druge pravne radnje u ime i za račun udruge sukladno svojim ovlastima, dostavlja zapisnik sa redovne sjednice Skupštine nadležnom uredu koji vodi registar udruga i obavlja druge poslove u skladu sa zakonom, Statutom i odlukama tijela Zajednice. Predsjednik saziva i predsjedava Skupštini, predlaže dnevni red i koordinira radom svih tijela ZT.

S obzirom da je člankom 14. stavkom 5. ZSSI-a dužnosnicima dozvoljeno članstvo u upravnim i nadzornim tijelima najviše dvije neprofitne udruge i zaklade, dužnosnik Ugo Musizza, zamjenik gradonačelnika Grada Poreča-Parenzo, može istovremeno uz obnašanje navedene dužnosti biti predsjednik udruge Zajednica Talijana Poreč, pod uvjetom da već nije član upravnog ili nadzornog tijela u druge dvije neprofitne udruge ili zaklade.

Za obavljanje navedene funkcije dužnosnik nema pravo na naknadu ili primanje dara u toj ulozi, osim prava na naknadu putnih i drugih opravdanih troškova i to neovisno o tome obnaša li dužnost zamjenika gradonačelnika profesionalno ili volonterski odnosno neovisno o tome prima li plaću ili volontersku naknadu za obnašanje dužnosti ili ne prima.

Slijedom navedenog, Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ugo Musizza, putem dostavljene e-mail adrese
2. Objava na internetskoj stranici Povjerenstva
3. Pismohrana